
-NAJAVA ZA MEDIJE

Poreč, 28. srpnja 2025.


POREČKO LJETO: Ovoga tjedna La mula de Parenzo Tour, proslava Sv. Ane u Červar Portu, Sunset Cinema, koncerti i još mnogo toga


Poreč i ovoga tjedna, od 29. srpnja do 3. kolovoza, nastavlja s bogatim programom "Porečkog ljeta" koji već tradicionalno obogaćuje ljetne večeri kulturnim, glazbenim i zabavnim sadržajima na najatraktivnijim gradskim lokacijama.

U utorak, 29. srpnja se na Trgu slobode nastavlja glazbeni program Music on the Square, koji donosi večer žive glazbe u izvedbi lokalnih glazbenika. U ležernoj atmosferi glavnog gradskog trga, posjetitelji će moći uživati u ugodnim ljetnim ritmovima i glazbenoj kulisi idealnoj za večernju šetnju gradom ili druženje na terasama.

U srijedu, 30. srpnja u 21 sat, Lapidarij Zavičajnog muzeja Poreštine ugostit će Ana Pilat Trio u sklopu 30. izdanja programa Jazz u Lapidariju. Trio čine Ana Pilat (glas i tekst), Klaus Gesing (kompozicije, sopran-saksofon, bas-klarinet) i Simone Locarni (klavir), a zajednički projekt Songs from an Unknown Land spaja elemente modernog jazza, akustičnog popa i kantautorskog izraza. Publiku očekuje komorna atmosfera, poetski tekstovi i virtuozna interakcija glazbenika, uz interpretacije i autorske skladbe te djela Egberta Gismontija, Edua Loba i Pata Methenyja. Ulaz na koncert je besplatan.

Istoga dana u večernjim satima Červar Porat oživjet će uz proslavu Svete Ane, koja zbog loših vremenskih uvjeta nije mogla biti održana ove subote. Posjetitelji će moći uživati u lokalnim ribljim specijalitetima, domaćoj glazbi Malvazija benda i jedinstvenom mediteranskom ugođaju na novouređenom Pučkom trgu.

U četvrtak, 31. srpnja, od 9 do 20 sati na Trgu slobode održava se Smotra istarskih autohtonih proizvoda. Posjetitelji će imati priliku kušati i kupiti domaće proizvode lokalnih OPG-ova.

Istoga dana, s početkom u 19 sati, održava se i interpretativna šetnja kroz povijest grada, inspirirana najpoznatijom Porečankom iz popularne pjesme “La mula de Parenzo”, koja vodi posjetitelje na šetnju kroz povijest Poreča, od Sjeverne kule do Trga Marafor, gradske rive, Ribarskog trga i Centra “La mula de Parenzo”. Kroz priče likova iz puka i poznatih osoba iz prošlosti, sudionici će se upoznati s ribarskom tradicijom, poviješću grada s kraja 19. i početka 20. stoljeća te zapjevati stihove pjesme koja se danas smatra neslužbenom himnom Poreča. Program je besplatan, no prethodna rezervacija mjesta je obavezna, putem telefona (091 432 3745), e-maila (lamuladeparenzo@muzejporec.hr) ili osobno u Centru za posjetitelje “La mula de Parenzo”.

U petak, 1. kolovoza se u čarobnom ambijentu Eufrazijeve bazilike nastavlja ciklus Koncerti u Eufrazijani, koji već desetljećima okuplja vrhunske glazbenike klasične scene. Ovaj tjedan publiku očekuje nastup nagrađivanog Trija 1887, kojeg čine Sho Akamatsu (violina), Branimir Pustički (violončelo) i Petra Gilming (klavir). Na koncertu u Poreču izvest će djela Beethovena, Dešpalja i Arenskog. Ulaznice su dostupne putem sustava Pučkog otvorenog učilišta Poreč (rezervacije-poup.hr) ili na ulazu u Eufrazijevu baziliku od 20 sati.

Početak kolovoza donosi pravi filmski vikend pod zvijezdama u sklopu programa Poreč Sunset Cinema, koji se održava na gradskoj plaži u Poreču, u šumici kraj Suda. Publiku očekuju dvije glazbene biografske priče koje će zasigurno oduševiti sve generacije. U petak, 1. kolovoza prikazuje se film What’s Love Got to Do with It, inspiriran životom i karijerom legendarne Tine Turner, dok je subota, 2. kolovoza rezervirana za film Better Man, emotivnu i iskrenu priču o usponima i padovima Robbieja Williamsa, jednog od najpoznatijih britanskih izvođača. Ulaz na sve projekcije je besplatan, a prije svakog filma posjetitelje očekuje glazbeni DJ set, kokteli, grickalice i opuštena ljetna atmosfera pod borovima uz more. 

Za kraj tjedna, u subotu i nedjelju, na Trgu slobode se održava 6. Festival istarskog češnjaka – dvodnevna manifestacija posvećena jednoj od najcjenjenijih lokalnih namirnica. Posjetitelje očekuje sajam domaćih proizvoda, prezentacije, degustacije i edukativni punktovi.

Detaljan pregled svih programa dostupan je putem kalendar događanja Turističke zajednice Grada Poreča, koji se redovito ažurira na mrežnoj stranici: KALENDAR DOGAĐANJA 

Za one koji žele planirati dan po dan, dostupan je i kalendar događanja u PDF izdanju, koji je moguće preuzeti i ispisati putem rubrike BROŠURE.


TURISTIČKA ZAJEDNICA GRADA POREČA

